text: "Ниските доходи са сериозен проблем за родната пожарна" | Клуб 'Z'
  "Ниските доходи са сериозен проблем за родната пожарна"
  Огнеборци и полицаи отново на протест в четвъртък
  13.09.2017, 10:53 ч.
  последна редакция 13.09, 11:20 ч.
  Венцислав Станков, синдикат "Огнеборец". Стопкадър от тв екран
  Ниските доходи са сериозен проблем за родната пожарна. Освен това трябва и спешно подобряване на материалната база.
  Това каза тази сутрин пред Нова тв Венцислав Станков, председател на синдикат "Огнеборец". От профсъюзите планират протест след вчерашния пореден кръг от неуспешни преговори между различните сдружения от системата и ръководството на МВР.
  Deja-vu: липсват едни 140 млн. лв., за да вдигнат заплатите в полицията със задна дата
  Той отбеляза, че пожарните служби страдат и от недостиг на кадри. Имало сигнали, на които се отзовавал само по един огнеборец.
  "Здравето е едно от най-важните неща, които искаме да си запазим", каза още Станков.
  "Повечето пожарникари у нас събират защитни облекла втора употреба от цяла Европа, скъсани и с изтекъл срок на експлоатация. И тях си купуваме сами. Ние не сме хора втора употреба", заяви в ефира председателят на "Огнеборец".
  По техни разчети около 3500 от общо малко над 5500 служители на пожарната към момента нямали необходимите им за нормална работа униформи.
  "Протестираме срещу неглижирането и неразбирането на проблемите ни, както и несериозното отношение, което ръководството на МВР демонстрира към нас", заяви Илия Куманов, зам.-председател на Синдикалната федерация на служителите в МВР (СФСМВР).
  Исканията на пазителите на реда остават непроменени – увеличение на заплатите с минимум 15%, и то със задна дата - от 1 юли или 1 февруари - въпрос на преговори, каза Куманов. Те изискват още промени в Закона за МВР и приемане на нов закон най-късно след година.
  Същевременно пред БНТ зам.-министърът Стефан Балабанов ясно заяви, че желанието на служителите за увеличение на заплата със задна дата от 1 юли няма как да стане.
  Той обеща щедро увеличение, но от 1 януари догодина:
  "Ще предложим значително увеличение на възнагражденията от 1 януари 2018 г., надявам се правителството да погледне на това сериозно. С колко ще се увеличат заплатите, ще реши правителството. Подпомогнахме служителите в МВР за закупуване на униформи, изплатихме левовата им стойност за 5 години назад", допълни заместник-министърът.